钦定古今图书集成/明伦汇编/氏族典/第237卷 > 张白泽
## 钦定古今图书集成/明伦汇编/氏族典/第237卷 > 张白泽

按《魏书张衮传》：衮子度，度子延，延弟孙白泽，年十一
遭母忧，居丧以孝闻。世祖闻而嘉之。高宗初，除中散，
迁殿中曹给事中，甚见宠任，参预机密。后蠕蠕犯塞，
显祖引见群臣议之，白泽曰：“若銮舆亲动，贼必望麾
崩散。”显祖从之，遂大破贼众。白泽本字锺葵，显祖赐
名白泽，纳其女为嫔。出行雍州刺史，清心少欲，吏民
安之。显祖诏诸监临之官，“所监治受羊一口、酒一斛
者，罪至大辟，与者以从坐论。”白泽上表谏，显祖纳之。
太和五年卒，谥曰简。